ดอยช์แบงก์แนะลงทุนเครือปตท.ราคาหุ้นพร้อมวิ่ง
ดอยช์แบงก์ยังให้น้ำหนักลงทุนปกติกลุ่ม ปตท. ชอบแผนรวมกิจการ ยันราคาพร้อมขึ้นหากตลาดฟื้น
30 ก.ย. 2554

ดอยช์แบงก์ยังให้น้ำหนักลงทุนปกติกลุ่ม ปตท. ชอบแผนรวมกิจการ ยันราคาพร้อมขึ้นหากตลาดฟื้น
นักลงทุนยังคงขายหุ้นกลุ่ม ปตท. (PTT) ออกมาหนักไม่หยุด โดยเฉพาะหุ้น PTT ส่งผลให้ราคาร่วงแรง 8 บาท หรือ 2.95% มาปิดที่ 263 บาท ฉุดให้ดัชนีหุ้นพลิกจากบวกมาปิดติดลบ 5.39 จุด ที่ระดับ 926.21 จุด
อย่างไรก็ตาม นักวิเคราะห์จากดอยช์ แบงก์ยังให้น้ำหนักลงทุนหุ้นกลุ่ม ปตท. ปกติโดยราคาหุ้นลดลงไปต่ำกว่าช่วงก่อนที่จะมีมาตรการผ่อนคลายเชิงปริมาณรอบ 2 (QE 2) แต่เชื่อว่าสถานการณ์ตอนนี้คงไม่กลับไปย่ำแย่เท่าวิกฤตเลห์แมน บราเธอร์ส ช่วงปี 2551 และยังชอบหุ้นปิโตรเคมีในกลุ่มที่จะมีการรวมกิจการกันในระยะยาว
“หุ้นกลุ่ม PTT ลดลง 2340% จากจุดสูงสุดของปีนี้จากความกังวลเรื่องหนี้ยุโรป และผลการแก้ปัญหาของธนาคารกลางสหรัฐ (เฟด) ที่ทำให้ราคาสินค้าโภคภัณฑ์ลดลงที่กระทบหุ้นกลุ่มนี้ให้ลดตามไปด้วย”
ดอยช์แบงก์ ระบุว่า ช่วงวิกฤตปี 2551 หุ้นทั้ง PTT และบริษัท ปตท. ผลิตและสำรวจปิโตรเลียม (PTTEP) ไม่ได้ลดลงอย่างมีนัยสำคัญ แตกต่างจากกลุ่มโรงกลั่นและปิโตรเคมี และการรวมกิจการของบริษัท ปตท. อะโรเมติกส์และการกลั่น (PTTAR) บริษัท ปตท. เคมิคอล (PTTCH) และบริษัท ไทยออยล์ (TOP) จะเป็นประเด็นสำคัญที่ทำให้ราคาหุ้นขึ้นหากตลาดกลับมาฟื้นตัว
ทั้งนี้ ให้ราคาเป้าหมายหุ้น PTT ที่ 380 บาท PTTEP หุ้นละ 195 บาท TOP 95 บาท บริษัทไออาร์พีซี (IRPC) 6 บาท PTTCH 200 บาท และ PTTAR 50 บาท